La vicepresidenta de la Generalitat Valenciana i consellera d’Igualtat i Polítiques Inclusives, Mónica Oltra, ha anunciat aquest dilluns que encapçalarà la delegació de la seva conselleria que viatjarà la setmana vinent als camps de refugiats de Mitilene (a l’illa de Lesbos) i a Leros per signar un conveni declaratiu amb el govern de Rodes que permeti avançar en l’acollida de refugiats al País Valencià. Així ho ha anunciat Oltra durant la presentació d’una campanya de conscienciació cap a les persones refugiades que la conselleria ha elaborat amb l’Alt Comissionat de les Nacions Unides per als Refugiats (ACNUR). La vicepresidenta ha explicat que el conveni serà declaratiu perquè cal el vistiplau del govern espanyol perquè tingui efectes normatius i “aquest vistiplau no el tenim”.  Durant el viatge, que s’iniciarà el pròxim dilluns 22 de febrer, la delegació de la conselleria visitarà sis projectes de la Generalitat Valenciana a la zona.  “Tenim una obligació legal, política, moral i humana d’ajudar a aquestes persones”, ha dit Oltra durant la presentació de la campanya d’ACNUR. La vicepresidenta valenciana ha explicat que fa un mes que des de la Generalitat Valenciana es va remetre un esborrany del conveni de col·laboració que condueixi a la formalització urgent d'un conveni de col·laboració per al trasllat i acollida de refugiats, sense que s'hagi rebut cap resposta per part de l'executiu espanyol . “Malgrat els obstacles la Generalitat Valenciana ha fet moltes coses, estem convençuts que les persones refugiades arribaran perquè tenim voluntat que arribin”, ha assenyalat Oltra, que ha recordat que el projecte continua sent dur part dels refugiats a través de vaixells a València i que compta amb l’oferiment “altruista” de la naviliera Baleària.

Summary: Mónica Oltra anuncia un viatge a Mitilene i Leros per avançar en l’acollida de refugiats al País Valencià


Adesiara ha editat per primera vegada a Catalunya 'L'arbre de foc' d'Agustí Bartra (Barcelona 1908 – Terrassa, 1982), el seu primer recull de poemes després de l'èxode republicà. El volum, que només s'havia publicat el 1946 a Mèxic, busca ser l'edició definitiva d'una obra fonamental de la lírica catalana, que ha passat inadvertida durant anys. L'edició, a cura de Sam Abrams, reivindica la figura d'un poeta de mentalitat "moderna i universal" i de "profunda humanitat" que mereix un lloc "a la primera fila de la platea de la poesia catalana ", a costat de Carner, Foix, Vinyoli, Espriu, Quart o Brossa. "Prejudicis estètics i ideològics sobre Bartra provoquen que sempre arrossegui els peus", ha precisat Adams. Des del centenari del seu naixement, hi ha hagut esforç per recuperar Bartra i situar-lo en el lloc de  Des del centenari del seu naixement, hi ha hagut esforç per recuperar Bartra i situar-lo en el lloc de "plena justícia literària i poètica" que li correspon. Des de feia més de dues dècades, els lectors interessats en el poeta només podien recórrer a les biblioteques catalanes per trobar les tres edicions de l''Obra poètica completa' de l'autor, del 1971 al 1985, i una fora de comerç del desaparegut diari 'El Observador', l'any 1991. Ara, per primera vegada, circularà entre les creacions poètiques substantives i innovadores del segle XX a Catalunya.  'L'arbre de foc' és el més problemàtic dels quinze poemaris de Bartra que es van arribar a publicar entre el 1938 i el 1983 i va passar per sis estadis d'elaboració fins el 1946, abans d'arribar a la versió definitiva de 1971, construïda a partir dels materials elaborats entre aquests anys.  Sam Abrams atribueix a prejudicis "estètics" i "ideològics" el fet que hagi passat inavertit en la lírica catalana. D'una banda, ho adjudica al fet que els seus referents no eren poetes catalans, sinó que tenia una visió universal.  Tot i que sentia admiració per Maragall o Papasseit i "per respecte generacional" seguia J. V. Foix o Pere Quart,  els autors que el nodreixen i esdevenen vertaders mestres són Walt Whitman, T. S. Eliot o Rilke. Una visió "moderna" i "universal" que no sempre va ser entesa al país.  Els seus antecedents familiars li van generar una cultura híbrida que no sempre va ser ben entesa per la cultura catalana. " Tenir alta cultura i ser ric és entès, ser pobre i tenir cultura tradicional també s'entén,  però ser híbrid i venir de dues bandes no", ha especificat Abrams durant la presentació del volum. D'altra banda, el seu llarg exili de 40 anys també li va generar prejudicis ideològics. Un volum "extraordinari" de valor literari permanent La poesia d'Agustí Bartra té un valor literari permanent i 'L'arbre de foc' conforma un volum "extraordinari", en paraules del curador de l'obra. És un llibre que va ser escrit per transcendir en els seus temps i amb l'objectiu que "saltés" la tanca seva època per passar a ser un referent. El llibre el vertebren idees "ambicioses" quant a l'estructura, la mètrica, la llengua i la imaginació. "És un llibre molt ple, molt dens", ha especificat. Té dues parts, un cicle poemes lírics breus i un de llarg, 'Poema de Rut'. Arrenca amb 'Confessió', un poema d'estructura senzilla i de temàtica amorosa on explica les dificultats per arribar a estimar la seva dona, ja que estava bloquejat per la guerra i el seu pas pels camps concentració. Després confecciona els primers poemes moderns que s'escriuen en català sobre la guerra, així com també el pas pels camps de concentració.  Inicia un cicle de poemes de l'exili, que va iniciar a França, per passar per la República Dominicana, Cuba i establir-se definitivament a Mèxic des del 1941 fins l'any 1970, que va tornar a Catalunya.  El darrer dels poemes, 'Poema de Rut', esdevé dels primers poemes llargs moderns -al costat de Josep Carner o Carles Riba-, on recull els problemes anteriors.

Summary: Adesiara reedita 'L'arbre de foc', el primer recull de poemes d'Agustí Bartra després de l'èxode republicà


AnimaNaturalis ha denunciat que aquest any s'ha incrementat la xifra d'actes relacionats amb els bous a Catalunya i que els bous embolats "s'han disparat". Segons les dades de l'entitat el 2017 es van organitzar 432 espectacles amb bous, dels quals 123 van ser embolats i 45 ensogats, i aquest any s'autoritzaran 138 bous embolats i 48 ensogats, el que suposa un 10% més. Davant aquestes dades la directora d'AnimaNaturalis, Aïda Gascón, ha anunciat que tenen "diverses denúncies preparades" per tramitar quan acabi la temporada amb l'objectiu de "posar punt i final als correbous". Gascón ha reclamat també debatre un enduriment del reglament de les festes tradicionals amb bous al Parlament. La presidenta de l'entitat animalista ha exposat a la plaça de Sant Jaume que "els bous embolats a Catalunya s'han disparat". Ho ha exemplificat indicant que a Deltebre i La Cava "s'han organitzat per primera vegada concursos d'emboladors, multiplicant per cinc d'aquesta manera la xifra de bous embolats en una mateixa nit a cada poble". De fet, segons els dades d'AnimaNaturalis, Deltebre és el municipi que més ha incrementat la xifra de bous embolats, ja que el 2014 en va organitzar sis, el 2017 nou i aquest any 16, amb un pressupost anual de 60.000 euros per aquest concepte. En el cas d'Amposta, on la xifra d'actes taurins s'ha mantingut en 37, el pressupost que s'hi destina és de 75.000 euros, sempre segons dades de l'entitat. Han explicat que després de demanar-ho durant tres anys el Govern els ha donat les xifres oficials i "són pitjors del que pensàvem", ha exposat Gascón. Segons aquestes xifres, els últims tres anys els espectacles amb bous s'han anat incrementant, passant dels 424 el 2016, amb 122 embolats i 47 ensogats, als 432 el 2017, amb 123 embolats i 45 ensogats. Segons Gascón, "la llei es va elaborar fa vuit anys de pressa i corrents i ha arribat l'hora de revisar-la". No obstant, "equips d'investigació" de l'entitat han presenciat correbous a Amposta, Sant Carles de la Ràpita, Mas de Barberans, l'Ampolla i Camarles per poder presentar denúncies quan acabi la temporada. Malgrat aquest anunci, consideren que "la via legal és inútil" perquè "està plena de buits legals que fan impossible que els ajuntaments i els agrupacions taurines siguin sancionades encara que incompleixin la normativa". Tot i que encara queden correbous programats fins el mes de desembre, l'entitat ha fet balanç de la temporada perquè considera que el gruix d'actes taurins ja ha acabat a Catalunya. "Ho fem així per rebaixar la tensió durant la temporada i perquè els nostres equips puguin documentar aquests espectacles amb menys risc de ser agredits", ha indicat Gascón.

Summary: AnimaNaturalis denuncia que els bous embolats "s'han disparat" fins arribar als 138 aquest any


Diversos membres de l'Associació de Productors i Elaboradors Ecològics de la Cerdanya (PROECO) s'han reunit aquest divendres al matí amb la consellera d'Agricultura, Ramaderia, Pesca i Alimentació, Meritxell Serret, per fer-li arribar les demandes del seu sector. Entre les reclamacions dels productors ecològics hi ha la restitució dels ajuts a la ramaderia ecològica, que en un any s'han reduït més d'un 50%. La presidenta de PROECO, Roser Bombardó, ha senyalat que "tot i que no s'ha de viure de subvencions, un cop tens unes previsions fetes, que es canviïn els ajuts perquè no hi ha pressupost, crea malestar en un sector al qual li és complicat de mantenir-se". L'associació de productors i elaboradors també ha demanat a la Generalitat que doni visibilitat al seu producte i que "es garanteixi la traçabilitat dels productes", tant al client final com a la restauració. En aquest sentit, Bombardó, ha subratllat que aquest pas "és important per la dinamització del territori i la comarca". Els productors ecològics també han demanat a Meritxell Serret que se'ls tingui en compte en les taules sectorials. "La veu dels ecològics no tenen molta força, però a poc a poc n'han de tenir més, i volem que s'adaptin les decisions que es prenen a la realitat de la comarca", ha subratllat la presidenta de PROECO, Roser Bombardó. En aquest sentit, Bombardó ha remarcat que "un 20% dels productors de Cerdanya són ecològics" i que per aquesta raó volen que els "tinguin en compte en les estratègies del departament" d'Agricultura, Ramaderia, Pesca i Alimentació. Per la seva banda, Serret ha destacat que s'ha reunit amb els productors perquè, segons ella, és important que l'administració i el sector treballin conjuntament per tal "d'augmentar la producció ecològica" a la comarca i perquè aquesta "arribi perfectament identificada al consumidor". Un altre dels temes que preocupa tant al sector com a la conselleria és la proliferació de fauna salvatge i els danys que causa. Per Serret aquest "és un repte de país". "Hem de ser capaços de prevenir i pal·liar els danys de la fauna, sobre poblacions de senglar, cérvol i cabirol", ha reflexionat en veu alta. En aquest sentit, la consellera ha detallat que s'està "treballant en un pla de danys en l'àmbit nacional". Serret ha explicat que aquest pla vol obrir un debat amb ramaders i caçadors sobre el marc normatiu, una nova llei de caça, un decret de comercialització de carn de caça i també les mesures que han d'ajudar a prevenir aquests danys. En aquest sentit, Serret ha destacat que "un decret de comercialització ha de ser una eina útil a l'hora d'ordenar el sector, a més de donar una oportunitat a l'economia local fent valdre la gastronomia de caça".

Summary: Els productors ecològics de la Cerdanya demanen a la Generalitat més ajuts i més visibilitat


El portaveu del Govern i conseller de la Presidència, Jordi Turull, ha desvinculat l’anunci que la Generalitat va estrenar dilluns a la nit a TV3 del referèndum de l’1 d’octubre. L’espot, on es poden veure vies entrecreuades que se separen en dos camins i es pregunta als ciutadans si renunciaran a la seva capacitat de decidir, ha estat criticat per la Fiscalia i ja han avisat que estudien accions legals contra el Govern per l’emissió de l’anunci. És per això que Turull ha remarcat que “difícilment es pot considerar una campanya institucional del referèndum si no està ni convocat”. “A l’espot no surt ni la paraula ‘referèndum’ ni ‘1-O’”, ha afegit. En aquest sentit, Turull ha emmarcat l’anunci en el foment de “valors cívics” que posen de relleu “el compromís dels ciutadans amb la seva capacitat de decisió”.  Per últim, el portaveu ha criticat que Fiscalia hi estigui a sobre. “Contra qui actuarà? Contra Renfe? Volen que retirem això? Potser aquesta Fiscalia el que voldria és que l’anunci fos en blanc i negre i amb musica de fons més pròpia del No-Do. Quin delicte és aquets anunci? No, home no!”, ha etzibat en ser preguntat.

Summary: El Govern emmarca l’anunci sobre la capacitat de decidir en el foment dels “valors cívics” i el desvincula de l’1-O


La presidenta de l'ANC, Elisenda Paluzie, creu que el judici als quatre exmembres de la Mesa del Parlament del 2017 i de l'exdiputada de la CUP Mireia Boya hauria de fer "avergonyir" l'Estat. La líder de l'entitat s'ha mostrat confiada el dia en què comença el judici que "tot anirà caient als tribunals internacionals i portarà a la condemna de l'Estat espanyol i l'anul·lació dels judicis". Paluzie ha titllat aquest cas de "molt flagrant" per les persones a qui es jutja: "Van permetre les iniciatives parlamentàries que responien a un mandat democràtic, que era dur a terme un referèndum", ha afegit. I ha insistit que "és un judici que forma part de la causa general contra el moviment independentista". La presidenta de l'Assemblea ha emplaçat tots els partits a estar "units" davant la "repressió".

Summary: Paluzie confia que la causa contra els exmembres de la Mesa "acabarà caient als tribunals internacionals"


La segona reunió dels representants dels treballadors de terra d'Iberia a l'aeroport del Prat i la direcció de la companyia per evitar la vaga d'aquest cap de setmana i el 30 i 31 d'agost ha acabat sense acord. Fonts del Departament de Treball han explicat que la voluntat de les parts és seguir negociant, sense més concreció. Els sindicats denuncien la temporalitat dels treballadors i reclamen una solució tenint en compte el volum i les particularitats de l'aeroport del Prat. En la trobada d'aquest dijous hi ha participat com a mediador el director general de Relacions Laborals, Enric Vinaixa. Durant la reunió s'han conegut els serveis mínims, que Foment ha fixat en el 53% en vols amb alternativa de trajecte de més de 5 hores i del 32% per als de menys. Per la seva banda, Vueling ha fet la cancel·lació preventiva de 112 vols d'Ibèria.

Summary: Acaba sense acord la segona reunió de mediació entre el personal de terra i la direcció d'Iberia a dos dies de la vaga


Els sindicats d'ensenyament han recordat Abel Martínez, el professor que va ser assassinat fa un any per un alumne a l'Institut Joan Fuster de Barcelona, aquest dimecres al vespre. Unes 200 persones s'han concentrat a la Plaça de Sant Jaume, on han llegit un manifest i han guardat un minut de silenci al voltant d'un crespó dibuixat amb espelmes. Els sindicats han mostrat el condol i solidaritat amb la família de l'Abel i el centre educatiu i han demanat al Departament d'Ensenyament més recursos per prevenir la violència a les aules i enllestir el protocol d'agressions. "És un dia de record per a l'Abel i per dir que en un any l'administració no ha mogut fitxa", ha afirmat el portaveu d'USTEC-STEs, Ramon Font. Mestres, professors i membres dels sindicats USTEC-STEs, CCOO, CGT, UGT i ASPEPC-SPC han mostrat papers amb crespons negres per homenatjar Abel Martínez, que va perdre la vida el 20 d'abril de l'any passat, quan va intentar defensar altres professors després que un alumne de 13 anys entrés al centre armat amb una ballesta i un matxet. "Volem recordar l'Abel Martínez, dir que encara estem de dol i que el trobem a faltar", ha expressat abans de l'acte el secretari general de la federació d'educació de CCOO, Manel Pulido. A sota dels crespons negres que han alçat en record del professor lleidatà, hi havia una frase de denúncia un any després d'aquells fets que van commocionar la comunitat educativa: "Res no ha canviat". Els sindicats han aprofitat per reclamar al Departament d'Ensenyament que "posi fil a l'agulla", en paraules de Font, per prevenir la violència a les aules i acompanyar els professors que pateixen agressions.  El portaveu d'USTEC-STEs ha criticat que el Departament d'Ensenyament "anunciés un protocol sobre agressions a so de bombo i platerets davant l'alarma social que es va crear, però que encara no hi hagi acord". Segons ha explicat Font, els sindicats reclamen un protocol que incorpori l'acompanyament de la persona agredida per part de l'administració, com passa en el cas dels professionals de la salut. També demanen que l'administració es personi en els casos greus i molt greus perquè aquesta iniciativa pugui actuar de forma dissuasiva.  Font ha aprofitat per recordar els resultats de l'enquesta a 800 professionals de l'àmbit educatiu que el sindicat va fer després de la mort d'Abel Martínez. Més d'un 70% dels docents deien haver han patit agressions físiques o verbals al llarg de la seva vida professional. Tot i que les físiques i més greus eren de freqüència esporàdica –un 4,5%-, un 47% dels enquestats deien que havien patit sovint o molt sovint agressions de baixa intensitat, com insults o amenaces. En qualsevol cas, ha remarcat que aquestes agressions "generen uns problemes de salut molt importants".  Per la seva banda, Pulido ha insistit a demanar "més recursos" al Govern per "treballar amb tranquil·litat" la prevenció de les agressions i la violència a les escoles. El secretari general de CCOO Educació creu que s'ha avançat en el protocol d'agressions, tot i que encara que no s'ha enllestit, però ha lamentat que no s'hagin abordat altres temes com la salut mental dels infants i adolescents i estratègies per millorar la convivència.

Summary: Els sindicats d'ensenyament recorden el professor assassinat fa un any i demanen recursos per prevenir les agressions


La portaveu del PSOE al Congrés, Adriana Lastra, ha apuntat que en la reunió d'aquesta tarda entre Pedro Sánchez i Quim Torra hi haurà més persones. "Es reuniran aquesta tarda amb presència de més persones", ha afirmat a la 'Cadena Ser', sense donar més detalls. Lastra nega que sigui una "reunió bilateral" i remarca que serà una trobada entre "el president de la nació espanyola i el d'una comunitat autònoma". Tanmateix, ha dit que espera que sigui "fructífera" i serveixi per "destensar". Aquest matí les agendes dels dos governs encara no desxifren qui assistirà a la trobada i quin serà el format, tot i que queden escasses hores perquè els dos líders es trobin al Palau de Pedral. "No hi ha dificultats, pot ser més una voluntat d'alimentar l'expectació fins a l'últim moment", ha dit Lastra La portaveu del PSOE al Congrés també celebra que ERC i PDeCAT recolzin el sostre de despesa al Congrés. "Era de sentit comú, són 6.000 MEUR més i no era lògic que ho rebutgessin", ha dit. Tot i assumir que el PP el tombarà al Senat, assegura que és un gest que permet abordar una negociació dels pressupostos amb els partits catalans.

Summary: Lastra apunta que Torra i Sánchez es reuniran "amb la presència de més persones"


La pedregada que va caure aquest dimecres a l'Alt Empordà ha malmès més del 50% de la producció de raïm a la zona de Garriguella, Vilajuïga, Pau i Mollet de Peralada. La DO Empordà parla d'un episodi "excepcional" perquè la calamarsada va arribar a afectar fins a 300 hectàrees de vinya. La zona que se n'ha endut la pitjor part és, precisament, Garriguella. Dins de la desgràcia, però, des de la denominació d'origen asseguren que, si bé la pedra farà ressentir la quantitat de producció, no afectarà la qualitat del raïm que s'ha salvat. "Com que els grans encara són petits no han format sucres; si hagués arribat quan el raïm estigués més madur, les ferides haurien provocat molts focus de podrit", explica el responsable de la comissió tècnica de la DO, Toni Roig.

Summary: La pedregada malmet més del 50% de la producció de raïm a la zona de Garriguella, Vilajuïga, Pau i Mollet de Peralada


Amb una concentració espontània davant de l'Ajuntament de Gandesa, prop d'un centenar de treballadors i familiars dels residents del geriàtric públic de la capital de la Terra Alta han volgut donar suport a les representants del comitè d'empresa mentre es reunien, aquest dijous a la tarda, amb l'alcalde de Gandesa i president comarcal, Carles Luz. La trobada s'ha convocat per exposar al batlle les rebaixes laborals proposades per la nova empresa concessionària de la residència d'avis i que preveu, entre altres, la no renovació dels contractes a temps parcials i la reducció d'hores dels contractes, unes mesures que suposaran perdre un assistents i mig per torn. Luz s'ha compromès a traslladar la qüestió a la consellera de Treball, Afers Socials i Famílies que ha gestionat el nou concurs. El passat 16 de març va canviar, després d'un concurs públic guanyat per L'Onada, la concessió i gestió de la residència d'avis de Gandesa. El centre compta amb 54 residents i 16 places de centre de dia, i 56 treballadors per a la seva atenció. Les primeres mesures de la nova gestora han estat apartar l'anterior directora i platejar canvis, a la baixa, en les condicions laborals dels treballadors, una proposta que ha posat els empleats en peu de guerra. Com ha explicat, en representació del comitè d'empresa de la residència d'avis de Gandesa, Jose Manuel Domínguez, secretari d'organització de la Federació de serveis públics de l'UGT a les Terres de l'Ebre, dimarts vinent s'obre el procés de modificació "substancial" de les condicions de treball dels empleats del geriàtric però ja "hi ha gent a la qual li han retallat el contracte de manera unilateral".  "Els estan modificant la manera de treballar, han obert un expedient per canviar els horaris i la durada dels contractes", ha detallat Domínguez. El comitè denuncia que no es renovarà cap contracte temporal, que la gestora considera que sobra personal i que preveu treure hores a la resta de treballadors, ara amb contractes a jornada completa. Es calcula que la reducció pot suposar perdre un treballador i mig per torn per fer el mateix volum de feina. Actualment hi ha sis assistents al torn de matí, cinc al de tarda i dos al de nit. "Amb menys gent, els usuaris tindran menys atenció", ha denunciat el representant sindical. El comitè d'empresa també han advertit que, per exemple, s'avalua fer pagar als avis, de la seva butxaca, productes d'higiene tot i ser beneficiaris de places púbiques residencials en les quals s'ha de cobrir les seves necessitats. Els sindicats preveuen traslladar el problema al Departament de Treball, Afers Socials i Famílies en una reunió propera amb la consellera Dolors Bassa, a la qual també s'ha compromès l'alcalde de Gandesa i president del Consell Comarcal de la Terra Alta, Carles Luz, després de la reunió que ha mantingut amb el comitè d'empresa, aquest dijous a la tarda. "El Departament no pot donar una concessió de la residència i no estar a sobre de com és l'assistència dels avis i les condicions dels treballadors", ha criticat Domínguez. "Era el mateix que el concert l'agafés una empresa pública que una privada. Si els diners són els mateixos la pública no té guanys i la privada sí i aquí serà a costa dels horaris dels treballadors", ha afegit.  Luz es reunirà també amb L'Onada, l'empresa adjudicatària del servei, després de comprovar, amb una concentració de gairebé 100 persones a les portes del consistori de Gandesa, que la preocupació és important i estesa. "He d'estar al costat dels treballadors i del bon servei que es dóna, des de fa anys, a la residència d'avis de Gandesa. Ara sembla que hi ha un canvi que el perjudicarà. Hem de posar fil a l'agulla en aquest moment que estem al punt d'inici", ha defensat l'alcalde.

Summary: Prop d'un centenar persones protesten contra les rebaixes laborals previstes a la residència d'avis de Gandesa


Els preus van baixar quatre dècimes al setembre en comparació amb el mes anterior. La davallada va ser del 0,5% si es compara amb el setembre del 2014, de manera que la inflació interanual encadena dos mesos de taxes negatives després del -0,1% registrat a l'agost.  El descens ve impulsat sobretot pels preus del transport (-6,6%) a causa de la baixada en els preus dels carburants i els lubricants. D'altra banda, la davallada del preu de l'electricitat ha influït en els preus relacionats amb l'habitatge, que han baixat un 3,5% interanual a Catalunya. Al conjunt de l'Estat, la inflació anual s'ha situat en el -0,9%, la mateixa dada que l'INE va avançar a finals de setembre.

Summary: Els preus baixen un 0,5% al setembre a Catalunya i encadenen dos mesos de taxes negatives


Aquest divendres es commemora el Dia Mundial de la Salut, una celebració que l'Organització Mundial de la Salut (OMS) ha volgut dedicar enguany a la depressió, una malaltia mental que a Catalunya afecta a l'11% de la població, arribant a persones de qualsevol edat, condició social i nacionalitat. Malgrat tot, les entitats de salut mental alerten que l'estigma continua sent el principal obstacle per a la recuperació dels pacients i per això, per aquesta jornada, ha impulsat la campanya 'Parlem de depressió', amb l'objectiu de desestigmatitzar el col·lectiu. Per la seva banda, la Creu Roja ha alertat que la incidència de la malaltia es quadruplica entre les persones vulnerables. La depressió és una malaltia mental freqüent a tot el món que, segons l'OMS; afecta uns 350 milions de persones. Es pot convertir en un problema de salut seriós quan es converteix en una malaltia de llarga durada i d'intensitat moderada a greu, ja que causa patiment i altera les activitats laborals, escolars i familiars. En el pitjor dels casos, pot portar al suïcidi, una situació que es dona en més de 800.000 persones cada any al món, sent la segona causa de mort en el grup d'edat de 15 a 29 anys. A Catalunya, la depressió afecta a l'11% de la població.  Per aquest motiu, l'OMS ha volgut centrar la commemoració del Dia Mundial de la Salut amb la depressió, per recordar que és una patologia completament diferent de les variacions habituals de l'estat d'ànim i de les respostes emocionals breus als problemes de la vida quotidiana. Des de l'Oms es vol para atenció però, a la possibilitat de prevenir i curar la malaltia.  Per abordar-la, des d'Obertament s'aposta per ''parlar amb algú de confiança'' com un primer pas per a la recuperació. Però l'entitat reconeix que sovint és difícil perquè el desconeixement i l'estigma fan que la persona que passa per una depressió tingui por a ser jutjada, se senti avergonyida o amb sentiments de culpa. Segons l'entitat, aquestes situacions es donen per desconeixement i perquè moltes persones no identifiquen la depressió com un problema de salut, sinó que s'associa la simptomatologia amb els problemes quotidians o l'estrès general. Per aquest motiu, l'entitat s'adhereix a la campanya  de l'OMS que porta per lema 'Parlem de depressió'. Des de la Creu Roja s'ha volgut recordar que, segons les dades recollides en el seu darrer estudi, del mes de març, la incidència de la depressió es quadruplica entre les persones ateses al programa de lluita contra la pobresa. L'ONG alerta que totes les persones enquestades han patit alguna afectació en la salut, com a conseqüència de les seves dificultats econòmiques, mentre que un 72% han patit afectacions emocionals, i d'aquests, el 14,6%, amb tractament. Des de Creu Roja es considera que la càrrega personal que suposar patir una situació de pobresa de manera prolongada en el temps, amb dificultats i dependència d'ajudes per cobrir necessitats bàsiques, té un gran impacte emocional i sobre l'autoestima de les persones, a més de dificultar el seguiment d'hàbits saludables que prevenen afectacions en salut física.    Per això l'entitat ha posat en marxa en més de 40 províncies d'arreu de l'estat espanyol la campanya de sensibilització ''Si no pots més... DEIXA-HO ANAR. Depressió. Parlem-ne''. Els objectius d'aquesta acció són sensibilitzar sobre la importància de la prevenció i la detecció precoç de la depressió entre la població en general i entre les persones ateses per la pròpia entitat.

Summary: La depressió centra la commemoració del Dia Mundial de la Salut


El Govern aprovarà "en les pròximes setmanes" un decret d'Administració Digital amb una despesa prevista de 7,5 milions d'euros. Així ho ha anunciat el conseller de Polítiques Digitals i Administració Pública, Jordi Puigneró, durant la seva intervenció a la comissió parlamentària per presentar el pressupost del departament. El decret "modificarà" la manera de prestar serveis públics i establirà que aquests siguin, per defecte, "digitals, proactius i personalitzats". En paral·lel, el departament destinarà 5,2 milions d'euros a "fomentar la capitalitat mundial del mòbil" de Barcelona i Catalunya i 1,5 milions més per impulsar altres esdeveniments tecnològics internacionals. "Les Polítiques Digitals i Administració Pública van de la mà amb una aposta clara per fer avançar la Generalitat com una entitat moderna i eficient", ha assegurat Puigneró. En aquest sentit, el conseller ha anunciat la presentació del decret d'Administració Digital, que inclourà la creació d'un nou Registre de Consentiments per prestar serveis "proactius" i "apoderar" la ciutadania en l'ús de les dades.  A més, preveu la creació d'una Oficina Tècnica de Govern de la Dada i l'impuls d'un Comitè d'Ètica de la Dada. El conseller també ha anunciat la creació d'una Oficina de suport al desplegament de noves formes de treball a l'Administració, per "facilitar" la implementació del treball "col·laboratiu, el teletreball i el co-treball" a la Generalitat.  També en matèria de la "transformació" de l'Administració, el Govern ha previst una inversió de 120 milions d'euros a través del Centre de Telecomunicacions i Tecnologies de la Informació (CTTI) per "transformar el lloc de treball i avançar cap a un nou treballador públic". El conseller s'ha referit a aquest organisme com un "element clau" per tal que la Generalitat "pugui donar resposta als reptes que sorgeixen". En aquest sentit, ha anunciat la voluntat de "redimensionar la plantilla" de l'organisme i dotar-lo de nous recursos i suport per "reforçar i ampliar" les estructures internes dels equips.   També en aquest àmbit, el departament preveu invertir 6,7 milions d'euros en plans de formació continua a través de l'Escola d'Administració Pública de Catalunya; 14,5 milions en l'Administració Pública Digital, així com impulsar d'una plataforma tecnològica de vot electrònic com un "clar estalvi" per a l'Administració.  En termes de funció pública, el Govern destinarà 323 milions per fer efectiu l'abonament del 60% de l'import pendent de la paga extraordinària dels treballadors públics corresponent al 2013. A més, dedicarà 205 milions a l'increment de la massa salarial del 2%, amb efectes retroactius amb data de l'1 de gener.  El conseller ha manifestat la voluntat de l'Executiu de "prioritzar el retorn dels drets als treballadors públics i reduir la interinitat". En aquest context, ha anunciat l'aprovació de la convocatòria de 30.000 places públiques amb l'objectiu de reduir la temporalitat fins al 8% el 2021. Fibra òptica i esdeveniments tecnològics, eixos claus El departament de Polítiques Digitals i Administració Pública dedicarà també 45 milions d'euros per acabar el desplegament de la fibra òptica, "la inversió més gran de la història de la Generalitat", segons ha presumit Puigneró. L'objectiu de la conselleria és "fer arribar la xarxa pública a totes les capitals de comarca el 2020", així com connectar-la amb els municipis i noranta polígons industrials al seu pas.  Per a fer-ho, el departament preveu l'execució de 853 nous quilòmetres de fibra òptica. El conseller s'ha referit a aquesta mesura com la "política social més important del segle XXI" i ha destacat la implementació d'aquesta mesura com una eina per "garantir la cohesió territorial, la igualtat d'oportunitats, fomentar el progrés econòmic i lluitar contra el despoblament", entre altres aspectes.  "Per a la generació d'una nova economia és cabdal disposar del desplegament de la tecnologia 5G", ha defensat el conseller. En aquest sentit, el Govern invertirà cinc milions d'euros en l'impuls d'una xarxa IoT 5G, una infraestructura de telecomunicacions de proves basada en la tecnologia per desenvolupar serveis i connectivitat arreu del país. El departament destinarà també 5,2 milions d'euros a "fomentar la capitalitat mundial del mòbil de Barcelona i Catalunya" i 1,5 milions més per impulsar esdeveniments internacionals com l'Smart City Expo World Congress. Segons consta en els comptes de la Generalitat, la conselleria disposarà de 139,4 milions d'euros de gestió directa. En total, el departament de Polítiques Digitals i Administració Pública té un pressupost consolidat amb el sector públic adscrit – CTTI o Agència de Ciberseguretat, entre altres- de 656 milions d'euros. Les crítiques de l'oposició L'oposició ha estat especialment crítica amb la partida destinada al CTTI. El diputat de Ciutadans Dimas Gragera ha acusat el Govern de destinar més recursos a aquest organisme que a determinades partides d'educació o sanitat. "Entre un CNI que ens espiï i escoles o hospitals, jo ho tinc clar", ha assegurat. El diputat també ha criticat la inversió en funció pública. "La seva gran proesa és tornar una part d'una cosa que van treure", ha afirmat en referència al retorn de la paga extraordinària.  El diputat del PSC Pol Gibert també s'ha pronunciat en aquest sentit, i ha explicat que l'increment retribuït ha estat "per acord estatal". Gibert també s'ha referit al CTTI i ha assegurat que el Govern "infla un centre que està sota sospita contínua". La convocatòria d'eleccions després de l'aprovació dels pressupostos també ha estat molt present en les intervencions dels grups parlamentaris. "Si hi ha eleccions, al 2020 no hi haurà pressupost", ha assegurat el diputat de Catalunya en Comú Podem David Cid en referència implícita a l'execució dels comptes. En aquest context, Ciutadans i la CUP han anunciat una esmena a la totalitat als pressupostos.

Summary: El Govern aprovarà "en les pròximes setmanes" un decret d'Administració Digital amb una despesa prevista de 7,5 MEUR


Una dieta rica en peix durant les etapes més primerenques de l'embaràs millora la capacitat d'atenció dels nens als 8 anys, segons un estudi de l'Institut de Salt Global de Barcelona. La recerca s'ha realitzat sobre 1.641 parelles de mares i fills. Al llarg de l'embaràs, les dones van completar nombrosos qüestionaris que contemplaven diverses freqüències de consum per a més de cent aliments, entre els que hi havia diferents tipus de peix. Les dades de l'alimentació dels nens també es van recopilar utilitzant el mateix qüestionari a les edats d'un, cinc i vuit anys. Aquests últims van fer també una prova neuropsicològica a ordinador.  Els resultats, publicats a la revista 'International Journal of Epidemiology', mostren que una dieta rica en peix durant les etapes més primerenques de l'embaràs té un efecte sobre la capacitat d'atenció dels infants més gran que amb la ingesta durant l'embaràs tardà o bé per part dels nens als cinc anys, quan alguns dels processos de neurodesenvolupament ja han acabat.  La formació del cervell té lloc principalment durant l'embaràs. Els nutrients essencials, com els àcids grassos poliinsaturats, són fonamentals en aquests processos.  L'estudi contempla també les diferències entre els diferents tipus de peix i marisc: peix blau, peix blanc, tonyina de llauna i crustacis i mol·luscs. Tant els fills d'aquelles dones amb una dieta rica en diversos peixos com els de dones amb dietes riques només en peix blau o només en peix blanc van mostrar uns resultats molt positius a les proves d'atenció. Tot i això, quan l'aportació de peix a la dieta de les mares es basava en la tonyina de llauna o el marisc, els resultats van ser inferiors. Malgrat els resultats prometedors d'aquest estudi, hi ha investigacions anteriors que vinculen el consum de peix durant l'embaràs amb l'obesitat infantil, així com amb l'augment de la pressió arterial. És per això que els experts insisteixen en la necessitat de realitzar més investigacions sobre aquesta temàtica, amb l'objectiu de determinar amb exactitud quines espècies i en quines quantitats de peix són beneficioses per al desenvolupament fetal.

Summary: Consumir peix durant les primeres etapes de l'embaràs millora la capacitat d'atenció dels nens, segons un estudi


La pedregada d'aquest dimecres a la tarda ha deixat danys importants en l'agricultura en municipis de l'Urgell com és el cas de Bellpuig, Anglesola o Preixana. A Bellpuig, la població més afectada, la tempesta ha provocat danys de fins el 100% en poma i pera en algunes zones del municipi, segons Asaja Lleida. L'alcalde Jordi Estiarte assenyala que "una pedregada com aquesta no es recorda en molts anys", amb molta pedra i d'una mida important. Però la tempesta també ha provocat danys considerables en panís i cereal d'hivern en aquesta comarca. Municipis del Pla d'Urgell, del nord de les Garrigues i del Nord del Segrià també han patit afectacions en cultius agraris tot i que en menor intensitat. (En aquesta actualització s'afegeix la primera valoració dels danys de la pedregada en diferents zones del país efectuada per Unió de Pagesos) La comarca de l'Urgell va ser la comarca lleidatana més afectada per la pedregada d'aquest dimecres a la tarda però, sobretot, els municipis de Bellpuig, Anglesola i Preixana. El Pla d'Urgell, amb municipis com ara Vilanova de Bellpuig; el nord de les Garrigues, sobretot les Borges Blanques i Arbeca, i la zona nord del Segrià, especialment Alpicat i l'Horta de Lleida, també han patit danys en l'agricultura. En canvi, no s'han vist afectades localitats del Baix Segrià, on ja s'ha iniciat la collita de fruita de préssecs i nectarines, segons ha explicat el president d'Asaja Lleida, Pere Roqué. A Bellpuig, els danys en fuita de llavor, poma i pera, poden arribar fins al 100% en algunes explotacions, en altres se situa entre el 80 i el 90%, però també han sofert danys importants en cultius de panís cereal. "Feia bastants anys que no es veia una virulència tant gran de la pedra amb peres i pomes, fins i tot, partides per la meitat", ha assenyalat Roqué. En aquest sentit, ha dit que bona part de la collita de fruita dolça d'aquesta zona anirà als sucs. A més, la pedregada ha fet caure al terra bona part de la collita. A les Garrigues, Pla d'Urgell i Segrià els danys són menys importants que a l'Urgell però poden arribar fins al 50% en fruita dolça, tot i que també s'han vist afectats altres cultius. Pedregada "catastròfica" L'alcalde de Bellpuig, Jordi Estiarte, ha qualificat la pedregada de "catastròfica" i ha remarcat que "no es recorda en molts anys", per la quantitat de pedra caiguda i per la mida d'aquesta. Durant la tarda es van produir dues tempestes amb pedra a Ponent, un provinent del nord sud, i una altra del nord, que van tenir una especial virulència en confluir a l'Urgell cap a les sis de la tarda. Estiarte ha afirmat que la tempesta de pedra barrejada amb aigua ha deixat danys importants en diferents cultius. "Allà on ha tocat la pedra difícilment es podrà salvar un quilo de poma o de pera". El panís "també ha rebut molt i els ulls estan trencats i això repercutirà molt tant en l'alçada dels panissos com en la producció de gra". Pel que fa a l'ordi i blat, "les espigues estan destrossades i queda un percentatge molt petit de gra a la planta", ha indicat. L'alcalde ja s'ha posat en contacte amb Agricultura i espera disposar de l'informe dels danys que efectuïn els tècnics del departament per tal d'analitzar, amb els pagesos del municipi, les possibles mesures que puguin demanar. Al marge de l'afectació a l'agricultura, la tempesta d'aquest dimecres va ocasionar la inundació de baixos d'habitatges i en carrers ja que el clavegueram no va poder engolir la quantitat d'aigua pel fet que els embornals estaven coberts per la pedra. També va entrar aigua en edificis com ara a la llotja i a l'escola bressol municipal però la setmana vinent estarà en funcionament, en cas que la regió sanitària de Lleida passi a la fase 2 de la desescalada, ha indicat Estiarte. Asaja demana als pagesos que facin les declaracions de danys perquè Agroseguro pugui iniciar els peritatges Des d'Asaja Lleida han demanat als productors afectats que facin les declaracions de l'assegurança agrària i, també han sol·licitat a Agroseguro que s'agilitzin els peritatges ja que "en finques amb la fruita totalment destrossada s'haurà de fer el tancament". Asaja Lleida també s'ha posat en contacte amb la subdelegació del govern de l'Estat i, en aquest sentit, Roqué ha demanat a les poblacions afectades per la pedregada que comencin a demanar poder-se acollir a la reducció dels mòduls de l'IRPF amb vista a l'any vinent. El president d'Asaja Lleida també ha remarcat que la pedregada tindrà una repercussió en la contractació de mà d'obra per a la campanya agrària als llocs més afectats com és el cas de l'Urgell "ja que alguns llocs de treball es perdran". Roqué també ha fet una crida a la gent que no tingui contracte ni certificat de mobilitat que no es desplaci a les poblacions lleidatanes amb producció fruitera perquè "en zones com aquesta que és tardana "hi haurà menys demanda de mà d'obra". Unió de Pagesos estima que els danys poden arribar al 100% en fruita, cereals, ametlla, olivera i vinya en algunes de les zones afectades Des d'Unió de Pagesos estimen que la pedregada d'aquest dimecres a la plana de Lleida i a altres zones com ara la Catalunya central i el Montsià, ha pogut provocar danys importants a diferents conreus, entre el 50% i el 100%, des de la fruita dolça, que ja havia iniciat la collita, fins a cereals, ametlla i vinya, tot i que el sindicat encara està recollint dades per fer una valoració més acurada.   Plana de Lleida En poblacions com ara Bellpuig i Preixana (Urgell), els danys poden arribar al 100% en tots els cultius, i a una part del terme municipal de Vilanova de Bellpuig (Pla d'Urgell), per sota del 50%. Al Segrià, les poblacions més afectades, tot i que de manera diferent, han estat Alcarràs, Lleida (partides de les Torres de Sanui i la Copa d'Or), Torrefarrera i Benavent de Segrià, encara que també n'hi ha d'altres com ara Alpicat. La pedra va caure barrejada amb aigua i ha provocat afectacions diferents. A Alcanó la pedregada ha danyat ametllers.   A les Garrigues, les Borges Blanques, Arbeca, Castelldans i el Cogul, la fruita dolça, l'ametller i l'olivera, han tingut una afectació important, segons una primera valoració del sindicat, i menys important a Juneda i l'Albagès. Les oliveres han resultat afectades a tota la zona del Cogul, i parcialment, els ametllers.   La franja que travessa les Borges Blanques, Arbeca, Vilanova de Bellpuig, Bellpuig i Tàrrega també ha patit danys importants en el farratge perquè la pedregada va ser més forta. A la zona de Puig-gròs, Miralcamp, Mollerussa i Lleida, aquest cultiu no ha resultat tan afectat perquè ha caigut més aigua.   La Segarra ha patit danys forts en cereals i herbacis, encara que de manera irregular. Bellpuig ha resultat molt afectada, i a Anglesola, Conill, Altet i Riudovelles (Tàrrega, Urgell) el cultiu ha quedat molt malmès. A Figuerosa i plans de Conill, municipi de Tàrrega, a l'Urgell, els danys de cereal poden arribar al 100%. A Plans de Sió (Segarra), l'afecatació es calcula entre un 80% i 100% d'aquests conreus. A la mateixa comarca, també ha patit danys el municipi de Granyanella.   Catalunya Central La pedregada va afectar a municipis del Lluçanès com ara Sant Bartomeu del Grau, força afectat, Sant Martí de Lluçanès i Oristà. Al Berguedà, es van veure afectats els municipis de Sagàs, Puig-Reig i Casserres. El principal dany ha estat en els cultius d'ordi i blat, tot i que caldrà una valoració més acurada, segons Unió de Pagesos.   Montsià, Baix Ebre i Priorat El sindicat calcula, en una primera valoració, que un 20% d'olivera ha resultat afectada a Mas de  Barberans, a la franja del Massís del Port. Aquest conreu també ha patit danys a Roquetes (Baix Ebre), a les finques mes a prop de la vessant del Massís del Port. A Torroja del Priorat (Priorat), la pedregada de diumenge 2 de juny va afectar les plantacions de vinya.   Unió de Pagesos demana a Agroseguro un ràpid peritatge del anys coberts per les assegurances, i al Departament d'Agricultura una valoració ràpida i acurada dels danys de les pedregades per indemnitzar de manera justa la pagesia afectada, així com per poder aplicar mesures com ara l'adequació de la fiscalitat de l'IRPF a les pèrdues que es comptabilitzin.

Summary: ACTUALIZACIÓ:La pedregada deixa danys de fins el 100% en poma i pera a l'Urgell i també malmet camps de panís i cereal


El diputat de la CUP Rubèn Wagensberg ha carregat aquest dimarts contra el govern espanyol després que s'ha negat la sortida de port al vaixell Open Arms -que rescata immigrants al Mediterrani- ja que creu “que està condicionada per l’auge de l’extrema dreta”, i defensa que “davant del discurs racista, cal actuar amb anti-racisme”. Segons Wagensberg, tot i que el govern que presideix Pedro Sánchez s’intenta “mostrar diferent”, creu que això és “maquillatge” i afirma que actua “amb la mateixa condescendència que Salvini”. “El govern espanyol criminalitza la solidaritat com fan els governs més ultres”, ha assegurat Wagensberg. En una roda de premsa al Parlament, la portaveu del Grup Republicà, Anna Caula, ha dit sobre els pressupostos de la Generalitat que els estan “negociant” amb els comuns però que és “aviat” per anunciar si hi haurà acord. Sobre l’Open Arms, Wagensberg també ha denunciat que el govern espanyol “està incomplint el seu programa” i ha explicat que el grup d’ERC a Madrid demanarà la compareixença del ministre de Foment, José Luis Ábalos, per tractar no només la qüestió d’aquest vaixell en concret, sinó que des d’una mirada “global”. De la mateixa manera, el diputat republicà ha demanat explícitament a Podem “que s’impliqui de forma severa” en la matèria, i ha volgut “donar les gràcies” a la diputat d’En Comú Podem Marta Sibina per haver dit que no farà costat a Sánchez en “cap de les votacions” que es produeixin al Congrés fins que no es doni via lliure a l’Open Arms per navegar. Pressupostos oberts per partida doble De la seva banda, la portaveu del Grup Republicà, Anna Caula, ha reconegut que hi ha “negociacions” del Govern amb els comuns i que això posa sobre la taula la voluntat de l’executiu de negociar de forma “ferma i seriosa”, però no ha volgut dir si hi haurà acord. “La voluntat hi és, però és avisat per dir si hi ha perspectives d’acord”, ha assegurat.  Sobre els comptes espanyols, ha defensat que ERC ha estat “molt clara” en tot el procés, ja que sempre ha posat dues “condicions” sobre la taula: el respecte pel dret a l’autodeterminació de Catalunya i la fi de la repressió. “És on es troba el 80% de la població de Catalunya”, ha assegurat. De cara a l’imminent judici de l’1-O, i davant les crítiques de la CUP, que ha afirmat que el Govern, ERC i PDeCAT no estan cridant a la mobilització, Caula ha volgut deixar clar que la mobilització ha de ser “constant i unitària” davant d’un “judici injust”.

Summary: ERC, sobre l’Open Arms: “La decisió del govern espanyol està condicionada per l’auge de Vox”


La Conca d'Òdena constata un progressiu retorn a la normalitat després de la insòlita situació de confinament perimetral que va viure arran de la crisi de la covid-19. Aquest dissabte es compleixen tres mesos del tancament de quatre dels set municipis de la Conca, i que es va allargar durant 25 dies. Preguntats per l'ACN, els alcaldes asseguren que es tracta d'una de les situacions més difícils que els ha tocat viure, però valoren positivament el treball en equip i la col·laboració que hi ha hagut entre batlles de cinc forces polítiques. Tres mesos després, el territori demana prudència per por a un possible nou rebrot i tem les conseqüències de la crisi social i econòmica derivades de l'episodi de coronavirus més greu de tot el país. Igualada, Òdena, Santa Margarida de Montbui i Vilanova del Camí van recuperant mica en mica la "nova normalitat", igual com ho fa la resta del país. Aquests quatre municipis anoiencs, però, a diferència de la resta de Catalunya, han patit la crisi del coronavirus de manera més intensa degut al conegut com a "brot d'Igualada", que va provocar que la Conca d'Òdena visqués un doble confinament. I és que durant 25 dies –del 13 de març al 6 d'abril- aquest territori va quedar completament aïllat de la resta del país.  Tres mesos després que es decretés el tancament perimetral, els alcaldes de la Conca d'Òdena fan balanç de la situació.  Castells (Igualada): "Tancar Igualada va ser la millor decisió"  Marc Castells ha estat la cara més visible del brot d'Igualada. Fidel a la seva voluntat de transparència, mentre va durar el brot, Castells va dur a terme, cada dia, una roda de premsa per informar la ciutadania de la situació que vivia la Conca. Un episodi que, reconeix, mai hauria imaginat, però del qual n'extreu la capacitat de coordinació i entrega dels alcaldes que van estar en primera línia del brot, i la responsabilitat dels seus ciutadans.  Per Castells, el tancament perimetral de la Conca va ser una decisió encertada perquè "era el que tocava davant l'amenaça greu". Ara, el que més preocupa l'alcalde és la situació econòmica del territori i, per això, diu, els alcaldes treballen en recaptar recursos per afrontar i donar resposta a la situació econòmica dels ciutadans i a la dels ajuntaments, que han vist disminuir dràsticament els seus ingressos.  Sayavera (Òdena): "Encara ens adaptem dia a dia" Aquest dilluns fa un any que Maria Sayavera és alcaldessa d'Òdena i s'ha passat els darrers tres mesos gestionant una de les crisis sanitàries més importants del país. "Els primers dies van passar molt ràpid, però entre tots vam poder gestionar l'emergència de la millor manera possible", assegura.  Per Sayavera, ara l'episodi passa per una segona fase, una crisi econòmica i social que deixa encara més complicada la situació d'un territori ja tocat per les diverses crisis econòmiques.  "Encara ens anem adaptant dia rere dia", subratlla.  L'alcaldessa reconeix que la conselleria de Salut va ser "valenta" el dia que va decidir tancar perimetralment la Conca d'Òdena. "Era una decisió difícil i complicada, vam patir molt, però les xifres ara demostren que la decisió va ser encertada", assegura. De fet, de tot això, Sayavera encara és capaç de treure'n un punt positiu: gràcies al confinament, molta gent ha confiat més en el comerç local d'Òdena.  Trucharte (Vilanova del Camí): "Em quedo amb la força de la gent" "Força". Així és com l'alcaldessa de Vilanova del Camí, Noemí Trucharte, defineix amb una sola paraula els tres mesos "de repte constant" que ha hagut de viure com a màxima autoritat del seu municipi, de poc menys de 12.500 habitants i situat a tocar d'Igualada.  Trucharte recorda el 13 de març, el dia que els van informar que quedaven aïllats de la resta del país "sense saber fins quan". "Va ser un dia horrorós, molt dur, angoixant. Havíem d'explicar als nostres veïns que només tenien tres hores per entrar o sortir del poble i no sabíem què ens esperava", explica.  D'aquells dies, l'alcaldessa socialista en destaca especialment el bon comportament dels seus conciutadans, i també l'exemple que, com alcaldes, han donat a la ciutadania. "Som batlles de cinc colors diferents i la unió entre nosaltres ha estat exemplar", assegura. Però l'alcaldessa també lamenta la mort de molts veïns, l'episodi més cruel d'aquests mesos. En aquest sentit, a Vilanova del Camí el brot va ser especialment dur a la residència d'avis, on hi vivien 150 residents, dels quals n'han mort una cinquantena. "Molts eren veïns del poble", lamenta.  De cara al futur, el que més preocupa l'alcaldessa és la possibilitat d'un nou brot passat l'estiu. "Seria devastador per al nostre territori", assegura. Més enllà d'això, Trucharte està especialment angoixada per la crisi social i econòmica que es deixa entreveure en un territori ja tradicionalment tocat i recorda que Vilanova és un dels municipis de Catalunya amb més atur.  Malgrat tot, l'alcaldessa considera que els ajuts anunciats pel Govern i la Diputació de Barcelona les darreres setmanes "són molt importants". "La Diputació ha estat a l'alçada", afegeix.  Juárez (Montbui): "L'exemple de la Conca s'ha de tenir en compte arreu" A mitjans de juny del 2019 Jesús Miguel Juárez (Ara Montbui) rebia la vara d'alcalde de Santa Margarida de Montbui, que durant els darrers 24 anys havia retingut el socialista Teo Romero. Nou mesos després decretaven el confinament perimetral de la Conca d'Òdena. "Em diuen fa un any que em trobaria amb aquesta situació tan surrealista com a alcalde i no m'ho crec, era impensable", expressa Juárez, que ha afirmat que ha estat una situació "molt complexa de gestionar".  Amb tot, el batlle anoienc ha volgut posar de relleu la gran col·laboració i entesa que hi ha hagut entre els 7 alcaldes de la Conca d'Òdena: "que set alcaldes de cinc forces diferents hagin anat a la una en un tema tan complicat diu molt de tots i totes". "De cara a la resta d'administracions, crec que el de la Conca és un exemple que s'ha de tenir molt en compte arreu", apunta, ja que "políticament qüestions com aquestes sempre són molt difícils de portar".  Juárez també s'ha mostrat molt content amb la resposta que va tenir la gent de Montbui durant el doble confinament: "la gent de Montbui són persones molt valentes, amb molt caràcter, i de seguida va entendre perfectament què calia fer". El batlle creu que la població ha estat "molt responsable i s'ha de posar en valor.  En la qüestió econòmica, Santa Margarida de Montbui, igual que Vilanova del Camí, és un dels municipis de l'Anoia amb unes de les taxes més elevades d'atur. Això preocupa especialment al seu alcalde, ja que "veurem com afrontem aquesta nova normalitat, ja que els ERTES han afectat especialment el nostre municipi". Amb tot, Juárez deixa clar que l'Ajuntament donarà tots els ajuts possibles per revertir aquesta situació: "els diners els tenim per gastar-los en ajudar als nostres veïns".

Summary: Tres mesos del brot d'Igualada: La Conca d'Òdena tem un nou rebrot i les conseqüències de la crisi social i econòmica


El nou Secretariat Nacional de la CUP ha sortit escollit amb el suport del 76,23% dels vots, en un procés de votació que va començar el 30 de juliol i que ha comptat amb una única candidatura col·lectiva. La candidatura, que compta amb noms com Quim Arrufat i Lluc Salellas, ha rebut 837 vots favorables. Laura Rafecas, Xevi Generó, Albert Serrats i Òscar Simón, que presentaven candidatures individuals, també formaran part del nou secretariat. En el procés hi ha participat 1098 militants, que representen un 63% de la militància amb dret a vot. Un total de 239 militants (21,7%) han optat pel vot en blanc i s'han registrat 22 vots nuls.

Summary: El nou Secretariat Nacional de la CUP surt escollit amb el suport del 76% dels vots


El presumpte lladre hauria colpejat a la víctima amb un altaveu portàtil que duia a la mà ACN Manresa.-La Policia Local de Manresa va detenir, aquest diumenge, a un menor per presumptament agredir a una persona per robar-li una placa d'or. L'arrestat li hauria donat un cop a la cara a la víctima, un home de 66 anys, amb un altaveu portàtil que duia a la mà. Els fets van tenir lloc a la plaça de la Reforma, a quarts de nou del vespre. Dues persones van alertar a una patrulla que circulava per la zona de l'agressió. Gràcies a la descripció facilitada, els agents van poder localitzar al presumpte lladre, un jove de 17 anys i veí de Sant Salvador de Guardiola. Va ser detingut per un presumpte delicte de robatori amb violència. A més, en escorcollar-lo, van localitzar-li un telèfon mòbil que constava com a sostret.

Summary: Arrestat un menor a Manresa per agredir a un home per robar-li una placa d'or


L’ascens del CF Reus Deportiu a la segona divisió de la Lliga de Futbol Professional (LFP) tindrà un impacte econòmic de 5,17 milions d’euros aquesta temporada, segons un estudi de la Cambra de Reus que s’ha fet públic aquest dimarts. Aquest és l’import que s’ha obtingut de les estimacions de la despesa generada a la ciutat per aficionats i professionals, ja siguin locals i visitants; de l’impacte en l’activitat econòmica de la zona; dels efectes de l’increment de pressupost de l’entitat, i de l’efecte mediàtic que tindrà l’aparició de notícies del club als mitjans de comunicació. El president de la institució empresarial, Isaac Sanromà, ha valorat que l’ascens del Reus Deportiu representa una “oportunitat excepcional” per a l’activitat econòmica i la promoció de la ciutat, i suposa també un nou filó per a les empreses del territori.

Summary: L’ascens del Reus Deportiu a 2a A tindrà un impacte econòmic de més de 5 MEUR, segons un estudi de la Cambra de Reus


L'humorista Dani Mateo s'ha acollit al dret de no declarar davant del jutge de Madrid que l'havia citat com a investigat per haver-se mocat amb la bandera espanyola al programa 'El Intermedio' de La Sexta. Abans d'entrar al Jutjat d'Instrucció 47 de Madrid, el còmic ha mostrat la seva preocupació en declaracions als mitjans que es porti "un pallasso" davant la justícia per "fer la seva feina". Mateo també ha afirmat que el més intel·ligent en aquest moment és "estar callat" i esperar la decisió de la justícia. Un grup reduït de persones l'ha increpat a la sortida lluint una bandera d'Espanya entre crits de "mal nascut"  La citació sorgeix de la denúncia interposada per l’organització Alternativa Sindical Policial per un delicte d’odi i un altre d'ultratge a la bandera. Fruit d'aquell episodi, pel que ha hagut de demanar disculpes, el programa 'El Intermedio', on treballa, va ser objecte també d'una campanya de boicot que va portar diversos marques a retirar la seva publicitat.

Summary: Dani Mateo es nega a declarar davant del jutge per haver-se mocat amb la bandera espanyola


El FabLab Terres de l'Ebre entrarà en funcionament abans de l'estiu de 2019. Aquesta és la previsió amb què treballa l'Ajuntament d'Amposta, el Consell Comarcal del Montsià i els empresaris i markers que treballen en el projecte. Estarà ubicat a la planta baixa de l'edifici del Sindicat que s'està recuperant a Amposta s'unirà a la xarxa mundial de FabLabs del MIT (l'Institut de Tecnologia de Massachussets), als Estats Units. Aquest espai de producció, fabricació d'objectes físics i prototips, que disposa i ofereix maquinària digital, estarà a disposició d'empreses, emprenedors, estudiants, inventors i del públic en general. Tot el coneixement que s'hi genera és "en codi obert", es pot replicar i copiar en un altre taller i, per tant, es pot ser beneficiari o impulsor d'accions que es fan a tota la xarxa del MIT.  El FabLab Terres de l'Ebre estarà a càrrec d'una gestor i dinamitzador, que s'encarregarà de programar formacions, el que es coneix com el FabAcademy, i contactar amb centres educatius, el teixit empresarial i els centres tecnològics. També farà d'enllaç amb la coordinació d'accions que tinguin lloc a la xarxa de FabLabs del MIT.  Per accedir al taller d'Amposta es podran adquirir abonaments mensuals o per hores que donaran dret a la utilització de tot el material disponible.

Summary: El FabLab de les Terres de l'Ebre estarà en funcionament d'aquí un any a Amposta


La Diputació de Girona ha aprovat en el ple d'aquest dimarts una moció de suport a les institucions i càrrecs electes investigats i inhabilitats per actuacions relacionades amb el procés sobiranista alhora que s'ha condemnat la "judicialització" de les qüestions polítiques per part del govern espanyol. La moció, presentada per ERC, ha tirat endavant amb els vots de tots els partits i amb l'abstenció del PSC. El president del grup, Juli Fernández, ha assenyalat que estan en contra de les actuacions judicials amb temes que s'haurien de resoldre per la via política però que entenen que la moció "va més enllà" i que es fa una crida a la desobediència que no comparteixen. Un paper, ha afegit el representant socialista, que creuen que "no pertoca de fer a les institucions". Durant la sessió, l'equip de govern ha oficialitzat el canvi de nom i a partir d'ara abandona les antigues sigles de CiU per assumir les del PDeCAT. L'únic diputat que quedava d'UDC, Carles Álvarez, s'integrarà al grup juntament amb els tres assessors que tenia la formació desapareguda.  La Diputació de Girona ha donat de nou suport als càrrecs electes encausats per haver participat en el procés sobiranista i ha denunciat a través d'una moció la "persecució judicial" de les institucions catalanes i les persones elegides democràticament. La moció també fa referència als càrrecs inhabilitats per "haver promogut i facilitat l'exercici del dret a decidir, la defensa de la independència de Catalunya o per qualsevol altra expressió de les seves opinions polítiques de forma pacífica, lliure i democràtica". El text, presentat per ERC, inclou el compromís de l'ens a donar suport també a aquells responsables polítics, ciutadans o institucions que puguin acabar essent investigats i inhabilitats en un futur. "La llista malauradament comença a ser gran, entre persones inhabilitades i investigats i els que puguin venir", ha assenyalat el vicepresident de la Diputació Albert Piñeira, que ha defensat que s'ha de poder "parlar i votar" per abordar les qüestions polítiques.  La moció s'ha aprovat amb els vots de la majoria de forces  -PDeCAT, ERC, IdS i CUP- mentre que el PSC aquest cop s'ha abstingut. El president del grup socialista, Juli Fernández, ha recordat que van votar a favor de la moció que el ple va aprovar per unanimitat en suport als investigats pel 9-N perquè estan en contra de la "judicialització" de la política i a favor de defensar la democràcia i la llei.  Ara bé, en el cas d'aquesta moció, consideren que es va "més enllà" i es fa una crida a la "desobediència". "No compartim que els membres de la mesa del Parlament siguin investigats però sí que és veritat que sabien que el que portaven a votació tenia riscos perquè ja els ho havien advertit els tècnics", ha precisat. En aquest sentit, ha subratllat que el seu partit treballa per "un referèndum legal" però no pas per la "desobediència", ja que entenen que aquest "paper no pertoca de fer a les institucions".  En el darrer ple d'abril, el ple de la corporació va aprovar per unanimitat adherir-se al Pacte Nacional pel Referèndum. El PSC també hi va donar suport però va precisar que no contemplaven la via unilateral perquè "viciaria" el referèndum.  D'altra banda, en la sessió d'aquest dimarts s'ha aprovat per unanimitat una moció per impulsar protocols d'actuació municipal en festes majors i altres espais públics d'oci per combatre totes les formes de violència sexual que pateixen les dones i el col·lectiu LGTBI. A més, el text especifica que es destinaran recursos a campanyes i actuacions de sensibilització, prevenció i denúncia d'aquest tipus de violència.   Foment de la participació ciutadana als municipis El ple ha aprovat per unanimitat les bases reguladores de subvencions que els ajuntaments poden sol·licitar per dur a terme actuacions de participació ciutadana. La partida que es destinarà en total serà de 75.000 euros i és la segona vegada que es convoca. El diputat de la CUP, Benet Salellas, ha explicat que hi donen suport perquè creuen que és una línia que caldria "potenciar" destinant-hi més recursos. I ha aprofitat per proposar a l'equip de govern que apostin per una fórmula "més atrevida" i participativa a l'hora d'elaborar els pressupostos i no pas com es ve fent fins ara per decisió dels càrrecs electes i el treball amb les àrees. Segons ha dit, permetria "connectar millor" amb la ciutadania perquè podran decidir quina "Diputació volen en un futur".  El ple ha aprovat també dur a terme actuacions de millora en l'eficiència energètica a quatre municipis gironins. Es tracta de la substitució i millora de l'enllumenat amb sistemes de LED per valor de 55.000 euros. Els municipis inclosos en aquest conveni són Cassa de la Selva (19.000 euros); Fornells de la Selva (19.000 euros); Figueres (10.800 euros) i Argelaguer (7.900 euros).  Finalment, en la sessió d'aquest dimarts el PDeCAT ha oficialitzat que deixa enrere les antigues sigles de CiU i que incorpora l'únic diputat que actualment hi havia d'UDC, Carles Álvarez. A efectes pràctics, els tres assessors d'UDC s'integraran també al partit demòcrata. "Els catorze diputats i els dotze assessors són de ple dret del partit demòcrata, sense distincions", ha manifestat el seu president, Pere Vila.

Summary: La Diputació de Girona aprova una moció de suport als investigats pel procés amb l'abstenció del PSC


Els nous jutjats de Balaguer entraran en funcionament el proper mes d'abril, segons ha anunciat aquest divendres el conseller de Justícia, Carles Mundó, en una visita a la Paeria de Lleida. En aquest sentit, el conseller ha recordat que a banda de ''facilitar l'agilització del partit judicial'', que ara ha de treballar dividit en dos edificis, la posada en marxa del nou equipament comportarà una ampliació de la plantilla de funcionaris, que passaran dels 21 actuals a una trentena. Mundó ha remarcat que el de Balaguer serà el primer jutjat amb la implantació del model d'oficina judicial ''amb una important digitalització que ha de permetre una millor agilització de la prestació del servei de la justícia''. El nou edifici judicial de Balaguer, ubicat al casc antic de la capital de la Noguera, acollirà els tres jutjats de primera instància i instrucció existents, que actualment es troben en dos emplaçaments diferents, i disposarà d'espai per a futures ampliacions. L'equipament comptarà amb un total de 3.874 metres quadrats dedicats a usos judicials, un 272,8% més que en l'actualitat. En una visita d'obres que es va fer el setembre passat, ja es va dir que aquestes finalitzarien a finals del 2015 i que a principis d'aquest 2016 es faria el trasllat de mobiliari i equipaments informàtics. Aquest divendres, Mundó, ha anunciat oficialment que entraran en servei a l'abril. L'edifici té set plantes en total i ocupa més de 600 metres quadrats per planta, encara que no totes tenen la mateixa superfície. Consta de dos soterranis, un dels quals està destinat a l'aparcament, i l'altre, a la zona de detinguts i als arxius, i cinc plantes sobre rasant: planta baixa i quatre plantes. La distribució de les instal·lacions busca diferenciar circuits i zones accessibles segons que estiguin destinades al públic, als funcionaris i jutges o als detinguts. En definitiva, un acostament dels serveis de justícia als usuaris, ja que reserva un espai per a l'atenció al ciutadà. En aquest sentit, Mundó ha posat de relleu que els de Balaguer seran dels primers jutjats amb implantació del nou model d'oficina judicial, que suposarà la racionalització del sistema de treball de l'Administració de la justícia. L'objectiu és facilitar l'acostament dels usuaris mitjançant oficines específiques d'atenció al ciutadà, de manera que se simplifica notablement la comunicació amb els òrgans judicials. Tot plegat apostant fermament per la digitalització. Mundó ha parlat dels terminis d'obertura dels nous jutjats de Balaguer en el decurs d'una visita institucional a la Paeria de Lleida abans de presidir la festa anual dels advocats de Lleida.

Summary: Els nous jutjats de Balaguer entraran en funcionament a l'abril


Roger Torrent, adjunt al portaveu de Junts pel Sí, ha subratllat aquest dimarts que caldrà "acordar bé abans" amb la CUP i amb la resta de grups "què implica votar a favor de la qüestió de confiança". Per al Govern i el grup majoritari, donar suport al president de la Generalitat, Carles Puigdemont, implica també avalar els pressupostos del 2017, i això cal deixar-ho clar "perquè no torni a passar" el que va succeir amb el debat pressupostari dels comptes del 2016. D'altra banda, el diputat Chakir El Homrani ha aprofitat per celebrar que PSC i Catalunya Sí que es Pot hagin presentat una esmena a la totalitat amb text alternatiu contra la llei de l'Agència de Protecció Social, perquè demostra que volen "entrar en el debat".  Per Junts pel Sí, és "indestriable" votar a favor de la qüestió de confiança i avalar també els comptes del 2017. "Parlarem del que suposa votar a favor, però el vot favorable comporta aquesta estabilitat parlamentària, i per tant també el vot als pressupostos, justament perquè no estem disposats a què torni a passar el mateix", ha argumentat Torrent en roda de premsa. En aquest sentit, ha assegurat que encara no hi ha cap calendari de converses, però ha insistit que és la seva "obligació parlar amb tots els grups i especialment amb la CUP per intentar recuperar aquesta estabilitat que es va trencar". Per la seva part, Chakir el Homrani ha volgut valorar positivament que PSC i CSQP hagin presentat una esmena a la totalitat amb text alternatiu contra una de les lleis de desconnexió, la de l'Agència de Protecció Social. "No deixa de ser un senyal positiu", ha opinat.

Summary: JxSí subratlla que caldrà "acordar bé abans" amb la CUP que votar la qüestió de confiança implica avalar els pressupostos


L'advocat de Junqueras tampoc confia que deixin sortir els presos per fer campanya ACN Barcelona.-Andreu Van den Eynde, advocat d'Oriol Junqueras i Raül Romeva, no creu que la interlocutòria del jutjat número 13 influeixi en el Tribunal Suprem. En declaracions a Catalunya Ràdio, ha remarcat que aquesta causa "tan estranya i complexa" és la que motiva la presó provisional dels independentistes. "Ara quan es desinfla, la situació que va crear no la reverteixen ni la revisen", s'ha queixat. De fet, ha remarcat que la magistrada ha arxivat la imputació de les dues persones que van motivar l'inici de la investigació: Santi Vidal i Carles Viver i Pi-Sunyer. Van den Eynde tampoc confia que deixin sortir els presos per fer campanya. Ha pronosticat que "pot passar que hi hagi fets que no hi hagi cap forma d'argumentar que es prohibeixin, com recollir les actes", però més enllà d'això, ha remarcat que "l'experiència demostra que tots els drets polítics han sigut prohibits". El fet que el jutjat número 13 hagi descartat els delictes de rebel·lió i sedició, ha continuat, sí que servirà perquè les defenses segueixin amb la seva línia d'argumentació i insisteixin que la investigació s'ha de declarar nul·la perquè el que hi ha és una "causa general i prospectiva contra l'independentisme".   Sobre els interrogatoris de policies, Van den Eynde ha reconegut que pot ser que acabin sent "irrellevants", com opina l'advocat Xavier Melero, però ha defensat que la feina "s'ha de fer igual". "No ens podem inhibir", ha dit, alhora que ha tornat a criticar que no puguin contrastar els testimonis amb vídeos.

Summary: Van den Eynde no creu que la interlocutòria del jutjat 13 influeixi en el Suprem tot i que "desinfla" la causa


El Departament d'Ensenyament garantirà a partir del curs que ve l'atenció individualitzada i inclusiva a tots els alumnes que ho requereixin. Les escoles catalanes públiques i concertades hauran de tenir un pla d'inclusió dels alumnes per tal d'estar preparats per qualsevol tipus de mesura i suport necessari per al 100% dels infants i joves, sobretot per als que tenen dificultats. Així, hi haurà mesures i suports universals, que adaptaran els currículums a totes les necessitats, però, a més, hi haurà mesures i suports addicionals per al 15% dels alumnes amb algunes dificultats, i mesures i suports intensius per al 5% dels alumnes amb dificultats més severes. Les necessitats i mesures de suport per a cada alumne els determinarà l'Equip d'Atenció Psicopedagògica (EAP) vinculat a cada centre, l'informe del qual serà vinculant i el Departament haurà de dotar dels recursos necessaris el centre on vagi l'alumne. El Govern està ultimant un decret que preveu aprovar-se, si el futur Executiu hi està d'acord, abans del final d'aquest curs. Mentrestant, al gener, les escoles ja rebran una guia per elaborar els plans d'atenció a la diversitat i també al gener el decret serà discutit al Consell Escolar de Catalunya. Amb aquest decret, que desenvolupa la Llei d'Educació de Catalunya i substitueix un decret del 1997, es vol passar "de l'escola inclusiva al sistema inclusiu", com diu la consellera d'Ensenyament, Irene Rigau. Es vol fomentar que les escoles ordinàries siguin per a tots els alumnes, excepte aquells amb dificultats molt greus i necessitats molt específiques, i tinguin alhora un projecte per a cada infant, amb itineraris personalitzats. Això requerirà formació del professorat per detectar les necessitats, atendre la diversitat i elaborar projectes educatius inclusius i personalitzats. Així, es vol reconèixer la diversitat com un fet universal i donar igualtat d'oportunitats perquè cada alumne pugui assolir les seves fites educatives. Les escoles han de dialogar amb les famílies i els seus entorns per crear un ambient inclusiu que fomenti l'autonomia i l'aprenentatge col·laboratiu entre els alumnes. La comissió d'atenció a la diversitat de cada centre serà l'encarregada d'elaborar el pla. Pla per a tots els alumnes El pla anirà dirigit a tots els alumnes, però sobretot als que tenen necessitats educatives especials derivades de discapacitats físiques, intel·lectuals o sensorials, l'autisme, trastorns mentals, trastorns greus de conducta, malalties degeneratives greus o malalties minoritàries. Altres alumnes poden tenir situacions de desavantatge educatiu degudes a la incorporació tardana al sistema educatiu o derivades de situacions socioeconòmiques especialment desafavorides. Els trastorns d'aprenentatge o comunicació també requereixen suports específics, ja que afecten l'adquisició i ús funcional del llenguatge, la lectura, l'escriptura i les habilitats matemàtiques, així com el desenvolupament de l'autoregulació emocional i del comportament. Per últim, els alumnes que també poden necessitar suports intensius són els d'altes capacitats, o superdotats. Els projectes educatius inclusius dels centres han de debatre la qüestió amb la comunitat educativa, prioritzar i desenvolupar actuacions i programes accessibles per a tothom i que no generin cap desigualtat en les activitats ordinàries del centre. Els recursos personals, materials, tecnològics i metodològics s'hauran d'adaptar als alumnes per fomentar-ne l'autonomia. També es prioritzaran criteris heterogenis a l'hora d'agrupar l'alumnat. El següent pas serà identificar les necessitats específiques de suport educatiu de cada alumne amb necessitats per part dels EAP. Aquests informes fins ara no eren vinculants, i fins i tot alguns pares no podien accedir-hi. Ara tindran força vinculant i els progenitors podran conèixer el seu contingut i propostes. L'informe tindrà en compte les fortaleses dels nens per potenciar-les. Les mesures i suports universals seran per a tots els alumnes en tots els entorns, però es personalitzaran els aprenentatges i hi haurà una organització flexible de les aules. Les mesures i suports addicionals, per al 15% dels alumnes aproximadament, suposarà una atenció específica als aprenentatges, amb accions flexibles i temporals. Algunes de les mesures són l'atenció dels mestres d'educació especial, el suport escolar personalitzat a Primària, els programes intensius de millora a Secundària, les aules d'acollida o el suport lingüístic. Les mesures i suports intensius, per al 5% dels alumnes aproximadament, atén les singularitats individuals amb accions d'alta intensitat i llarga durada. Alguns dels suports que tenen aquests alumnes són les unitats de suport d'educació especial, les unitats d'audició i llenguatge, els centres d'educació especial o les aules integrals de suport, entre altres. Suport també a FP Els plans d'inclusió fins ara afectaven només les etapes d'educació obligatòria, però ara també inclouran l'educació postobligatòria. Així, es faran itineraris personalitzats en funció de la intensitat de suport que necessita cada alumne. Els centres poden flexibilitzar l'FP, que es podrà fer amb més anys dels marcats ordinàriament, es poden crear itineraris formatius específics o es poden acreditar competències concretes si no s'arriba al nivell per obtenir una titulació completa. Tots els alumnes s'escolaritzaran prioritàriament en centres ordinaris, segons els consells dels equips psicopedagògics, però es comptarà amb tots els recursos territorials disponibles, que inclouen, per exemple, a banda dels centres d'educació especial o els centres proveïdors de serveis i recursos, els suports educatius de les conselleries de Salut, amb les aules hospitalàries i els hospitals de dia per a adolescents; Justícia, amb els centres d'internament juvenil; i Benestar Social i Família, amb els centres d'acollida de menors. El decret també inclou una memòria econòmica per als propers quatre anys, que la consellera no ha volgut concretar per no influir en el futur Govern, en el qual ella segur que ja no seguirà. Malgrat això, ha dit que la pròrroga del pressupost per aquest 2016 ja permet consolidar l'augment de la plantilla de tècnics en educació especial, tot i que admet que caldria incrementar-la els propers anys per donar resposta a tots els alumnes amb necessitats específiques.

Summary: Ensenyament garantirà tots els recursos per a l'atenció inclusiva i específica a tots els alumnes que ho necessitin


El Departament d'Agricultura, Ramaderia, Pesca i Alimentació ha promogut una reunió amb els municipis de la desembocadura del riu Fluvià amb l'objectiu de fer una gestió conjunta de l'aigua de l'aqüífer. Es tracta del primer pas per a la constitució de la futura Comunitat d'Usuaris d'Aigua (CUA) del Baix Fluvià, que busca fer una gestió eficient d'aquest recurs i comptabilitzar-se els usos. I és que aquest tram fluvial ha registrat diversos episodis de salinització per intrusió marina. Una situació que estaria relacionada amb les elevades extraccions juntament amb períodes perllongats de sequera. La trobada, que s'ha celebrat aquest dimecres a Sant Pere Pescador, ha comptat amb la presència d'un expert en la creació d'aquest tipus de comunitats i s'ha acordat realitzar reunions informatives sobre el projecte durant les properes setmanes.  La CUA del Baix Fluvià és la segona iniciativa destinada a la gestió integral de l'aigua que s'impulsa a l'Alt Empordà. La primera a constituir-se va ser la Comunitat d'Usuaris d'Aigua de la Plana Litoral de la Muga, que aglutina els municipis de Castelló d'Empúries, Fortià i Riumors.    Aquest tram del Fluvià ha patit reiterats episodis de salinització de l'aigua de l'aqüífer per intrusió marina. Les elevades extraccions juntament amb períodes més perllongats de sequera s’estimen com les principals causes d’aquesta problemàtica. Amb l'objectiu de fer-hi front, s'ha impulsat la primera reunió per abordar la constitució de la nova comunitat. La trobada ha comptat amb la participació d'un expert assessor en la creació d'aquest tipus d'òrgans, que ha explicat als assistents les particularitats legals i el seu funcionament.  D'altra banda i amb l'objectiu de fer realitat la nova comunitat i fer els estudis necessaris, la Cooperativa Fructícola Empordà S.L, amb el suport dels ajuntament de la zona i la Fundació IRTA-Mas Badis, va demanar un ajut per a la creació de grups operatius del Departament en la darrera convocatòria.  Aquesta primera trobada l'ha liderat el Departament d'Agricultura, amb el suport de l'ACA, el Parc Natural dels Aiguamolls de l'Empordà, la Fundació IRTA-Mas Badia, la cooperativa Fructícola Empordà SL i l'empresa GeoServei SL.  En les properes setmanes, es programaran diverses sessions informatives a cadascun dels municipis implicats amb l'objectiu de donar a conèixer als futurs integrants la iniciativa.

Summary: Els municipis de la desembocadura del riu Fluvià impulsen la gestió conjunta de l'aigua de l'aqüífer


Quan falta només un dia, la mobilització de la Diada frega ja els 400.000 inscrits, segons ha detallat aquest diumenge l'Assemblea Nacional Catalana (ANC). Ja estan en marxa també els primers preparatius a la plaça de Catalunya i a la cruïlla entre Passeig de Gràcia i Aragó, epicentres d'aquest 11 de Setembre. Una trentena d’operaris munten des de bon matí l'escenari principal a la plaça de Catalunya i a la tarda s’hi instal·larà una pantalla gegant que permetrà emetre imatges durant els parlaments. La previsió és que aquest vespre ja estigui la major part de la logística finalitzada. A la cruïlla entre Passeig de Gràcia i Aragó, els treballadors munten grans altaveus per seguir els parlaments i les estructures que permetran acollir fotògrafs i càmeres de televisió. En total, n’hi haurà dues de 5 metres d'alçada però que -en cas de necessitat- es podran elevar més. Demà quedarà establert també l’hospital de la Creu Roja.

Summary: La mobilització de la Diada ja frega els 400.000 inscrits


Endesa ha finalitzat recentment la reforma d'un tram de línia de mitjana tensió a la zona protegida del massís muntanyós del Montgrí, dins del Parc Natural del Montgrí, Illes Medes i Baix Ter, a cavall entre les comarques de l'Alt i el Baix Empordà. Segons la companyia elèctrica, l'objectiu d'aquesta actuació és millorar la seguretat de la infraestructura així com la seva integració en un espai protegit per tal d'aconseguint una major mimetització de la xarxa amb l'entorn natural. Els treballs han suposat una inversió de 30.000 euros i han comportat la substitució de set suports i la instal·lació de nous aïllaments de nova tecnologia.     La línia de 25 kV sobre la que s'han realitzat els treballs surt de la subestació de Bellcaire i dona servei a clients d'Albons, Bellcaire, L'Escala, Sant Pere Pescador i Torroella de Montgrí. En concret, les tasques s'han fet a gairebé mig quilòmetre de la línia on s'han substituït set pals de fusta per quatre torres metàl·liques, molt més resistents i que suportaran millor les inclemències meteorològiques.  A més, s'ha aprofitat per instal·lar als nous suports un sistema d'aïllament de tipus polimèric. Aquests nous elements estan fabricats a partir d'un compost a base de fibra de vidre i silicona i aporten significatius avantatges respecte dels anteriors, que eren només de vidre. En concret, tenen un pes més lleuger i major resistència a les inclemències meteorològiques com la calamarsa, les pedregades, o les descàrregues de llamps.  Pel fet d'estar ubicades dins d'un espai protegit, les noves torres han estat pintades amb el color específic, indicat pel propi parc i que tenen estipulat dins de la zona per tal d'integrar i minimitzar al màxim l'impacte visual que poden generar aquestes estructures, essencials per altra banda per distribuir l'electricitat als veïns de la zona, segons apunta la companyia.   Amb aquesta reforma s'aconsegueix disminuir l'afectació que pot ocasionar la infraestructura elèctrica a una zona natural tan important i singular. En altres factors que li atorguen aquesta categoria, el Montgrí és la zona de cria escollida per nombroses aus amenaçades al territori com són l'esparver cendrós (Circus pygargus), l'àguila cuabarrada (Hieraaetus fasciatus), falcó pelegrí (Falco peregrinus), el xoriguer comú (Falco tinnunculus), el duc (Bubo bubo) i la gralla (Corvus monedula), inclús la població més gran a Catalunya del ratpenat de cova (Miniopterus schreibersii).  Aquesta intervenció, que ha suposat una inversió de 30.000 euros aportats íntegrament per Endesa, forma part dels plans de manteniment que la  Companyia realitza periòdicament i beneficia a més de 4.800 clients d'Albons, Bellcaire i Torroella de Montgrí al Baix Empordà i de l'Escala i Sant Pere Pescador a l'Alt Empordà.

Summary: Endesa renova part d'una línia de mitja tensió a la zona protegida del massís del Montgrí


El ministre d'Exteriors replica a Torra que el dret a la secessió "no existeix" ACN Barcelona.-El ministre d'Exteriors, Josep Borrell, creu que la manifestació independentista de dissabte a Madrid demostra que Espanya no és un país repressiu. En una entrevista a la Cope, Borrell ha apuntat que el president de la Generalitat, Quim Torra, ha visitat Madrid "molt lliurement". "La gent es manifesta tranquil·lament pel carrer i no passa res. Que repressiu que és aquest país", ha ironitzat el ministre i també candidat del PSOE a les eleccions europees. Borrell ha replicat a Torra que el dret a la secessió "no existeix" i li ha recordat que Europa ja ha donat suport a la unitat d'Espanya i a les actuals fronteres.  Borrell ha admès que el "problema" de Catalunya té conseqüències per a Europa i que posa en perill l'estabilitat política a Europa. En aquest sentit, ha recordat que la voluntat de secessió d'una part de la població també passa a altres regions europees. Però ha volgut remarcar que Europa ja ha respost aquesta voluntat de secessió d'una part dels catalans: "Ja ha dit que respecta les actuals fronteres i que dona suport a la unitat d'Espanya", ha resumit. Preguntat per la situació de les delegacions catalanes a l'exterior que el govern espanyol ha portat a la justícia, Borrell ha assegurat que els tribunals als quals va recórrer "no han dit res" i ha lamentat que algunes delegacions catalanes serveixen "per a poca cosa més que alimentar la propaganda antiespanyola". Borrell va recórrer als tribunals en considerar que el Govern havia incomplert els tràmits administratius per reobrir les delegacions després de l'aplicació del 155. Pel que fa a la composició de les llistes del PSOE a les eleccions del 28-A, Borrell ha afirmat que ja no és membre del comitè federal i que no ha seguit el procés d'elaboració. Tot i així, ha apuntat que sempre és una qüestió polèmica, difícil, i que la solució mai és al gust de tothom. Així mateix, ha recordat que en el comitè federal del PSOE d'aquest cap de setmana no hi va haver cap vot en contra tot i el descontentament de Susana Díaz.

Summary: Borrell: "La gent es manifesta tranquil·lament i no passa res. Que repressiu que és aquest país!"


El jutjat d'instrucció 1 de Girona ha arxivat la causa oberta contra l'alcalde de Llagostera, Fermí Santamaria, per la querella interposada per la companyia d'aigües Rec Madral pels canvis en el subministrament a la urbanització la Canyera. La magistrada ha dictat el sobreseïment lliure de les diligències en les quals, a banda de Santamaria, estaven investigats també l'aleshores secretari municipal, responsables de la Junta de Compensació i representants de dues empreses. El jutjat conclou que no hi ha indicis de la comissió de cap delicte. Santamaria afirma que està "molt content" però lamenta la "pena de banqueta" que ha patit durant més de dos mesos. L'alcalde, acompanyat pel seu advocat Carles Monguilod, va declarar al jutjat a principis de febrer.  El jutjat d'instrucció 1 de Girona va admetre a tràmit la querella interposada per la companyia d'aigües Rec Madral i va citar a declarar com a investigats l'alcalde, l'aleshores secretari municipal, responsables de la Junta de Compensació i els representants de les empreses FCC Aqualia i Aglomerats Girona. Rec Madral els denunciava per delictes de coaccions, tràfic d'influències, prevaricació, desordres públics, defraudació, danys i relatius al mercat i als consumidors. Després de prendre declaració als investigats i de fer les diligències necessàries, la magistrada ha decretat el sobreseïment lliure de les actuacions que, un cop sigui ferma la interlocutòria, acabarà amb l'arxiu del cas. La magistrada descarta un per un dels delictes que l'empresa els hi atribuïa.  Rec Madral denunciava que, mentre era concessionària 'de facto' del servei d'aigua a la urbanització, el 2017 es va impulsar la construcció d'una xarxa paral·lela d'abastament, que es van adjudicar les obres a Aglomerats Girona i que, quan les canonades estaven enllestides, FCC Aqualia va passar a assumir el subministrament d'aigua als diferents habitatges. A més, també assegurava que, un cop completades les obres, a partir del setembre del 2018 van destruir part de les canonades que havia estès Rec Madral. El jutjat, abans d'entrar a argumentar els motius pels quals descarta els delictes investigats, ja subratlla que no existia cap contracte en el qual es disposés que Rec Madral seria l'empresa encarregada de subministrar aigua a la Canyera un cop aprovat el projecte de reparcel·lació. És més, la magistrada subratlla que l'empresa "no va participar en el concurs públic de licitació de les obres de reurbanització" i que hi ha alguns dels investigats que han posat èmfasi en que la companyia arrossega deutes amb l'Agència Catalana de l'Aigua (ACA).  En relació a l'actuació de l'alcalde quan va signar un decret que autoritzava Aqualia a captar aigua i portar-la fins a la urbanització, la magistrada considera que Santamaria no va cometre cap delicte perquè el document "reuneix els paràmetres legals". "La normativa jurídica empara la decisió adoptada, no podent-se basar únicament la imputació per un simple desacord el querellant amb la resolució adoptada", exposa el jutjat.  La magistrada també afegeix que, per la via administrativa, el querellant podia impugnar la resolució i sosté que "no pot acudir a la via penal quan no sigui del seu gust". Finalment, el jutjat també posa el focus en què "no s'ha acreditat, ni tan sols indiciàriament, en quina mesura ha existit un benefici" per a algun dels investigats. Fermí Santamaria, que el 7 de febrer va declarar al jutjat acompanyat pel seu advocat Carles Monguilod, assegura que està "molt content" però lamenta que, durant més de dos mesos, ha patit la "pena de banqueta". "Sempre he actuat dins la legalitat i d'acord amb el que indicaven els assessors jurídics, sap greu que hagin intentat degradar la imatge de l'alcalde i la resta de persones", ha afirmat. "Tenia la consciència ben tranquil·la però estic satisfet que ara el jutjat reconegui que no hi ha hagut cap actuació fora de la llei", ha conclòs.

Summary: El jutjat arxiva la causa contra l'alcalde de Llagostera per la querella de la companyia d'aigües


Ciutadans guanyaria les eleccions estatals amb 114 escons i el PP cauria a 79 ACN Barcelona.-El 80% dels catalans són partidaris de celebrar un referèndum sobre la independència de Catalunya, 1,3 punts més que fa un any, i un 72,9% veu necessària una reforma federal de la Constitució, segons un sondeig elaborat per GESOP per 'El Periódico'. Al conjunt de l'Estat espanyol també han incrementat els que opten per celebrar un referèndum per resoldre l'actual crisi política (el 46,9%, 7,2 punts més que l'any passat), mentre que els partidaris d'una reforma arriben al 47,6%, 3,2 punts més que el 2017. El baròmetre també conclou que en cas que se celebressin unes eleccions estatals, Ciutadans guanyaria les eleccions estatals amb el 28% dels vots i una forquilla de 110-114 escons –actualment en té 32- , en segon lloc quedaria el PP, amb un 21% dels vots, i una forquilla de 79 a 82 diputats (137). I en tercer lloc se situaria el PSOE, amb el 20,5% dels vots i una estimació de 75 a 79 escons (85). Segons el sondeig que aquest diumenge publicarà 'El Periódico' en paper, els votants del PSOE són els que estan més dividits sobre la celebració d'un referèndum, el 40,5% hi estan a favor i el 57% en contra. La majoria, un 50%, prefereixen una reforma constitucional, enfront del 37,5%. Els partidaris d'un estat plurinacional s'imposen a Catalunya, el País Basc i el País Valencià, on la majoria s'oposen a la presó preventiva dels dirigents independentistes, que, a nivell estatal, és aprovada pel 49,2% i suspesa pel 43,5%. La gran majoria, un 64,5% creu que el 'procés' s'ha d'acabar mitjançant el diàleg, en canvi, un terç dels enquestats prefereix que actuïn els tribunals. C's s'imposaria en unes eleccions estatals Rivera guanyaria les eleccions amb 114 escons i Rajoy cauria a 79, segons l'enquesta del GESOP elaborada entre el 12 i el 18 d'abril, en ple 'Cas Cifuentes'. En tercer lloc se situaria el PSOE, amb el 20,5% dels vots i una estimació de 75 a 79 escons (85). El seguiria Units Podem, amb un 18,1% dels vots i entre 55 i 59 diputats (71). ERC passaria dels 9 escons actuals a una forquilla de 10 o 11, mentre que el PDeCAT es mantindria o podria perdre un dels 8 diputats que té ara.

Summary: Creixen els partidaris de celebrar un referèndum, segons un sondeig d''El Periódico'


L'advocacia catalana ha demanat suport a la judicatura per revertir la caiguda de sentències en català. El Consell de l'Advocacia Catalana celebra aquest divendres una jornada a Barcelona sota el títol 'Drets lingüístics als jutjats: incompliment o desconeixement?', on debat i analitza l'escàs ús del català en l'àmbit judicial. Segons dades del Departament de Justícia, el percentatge de sentències en català ha anat disminuint en els últims deu anys. L'any 2007 el percentatge era del 16,7%, mentre que el 2018 es va situar en el 7,7%. El president de la comissió de llengua del Consell, Joan Riera, ha considerat "fonamental" aconseguir una major implicació de la judicatura, tot recordant que l'advocacia i el Govern ja posen de la seva part. Precisament, l'objectiu de la jornada d'aquest divendres és conscienciar jutges i magistrats perquè la seva implicació és "estratègica" per aconseguir revertir aquesta tendència, ha afegit Riera.  La jornada, que se celebra al Palau Reial de Barcelona, ha estat inaugurada per la consellera de Justícia, Ester Capella; el president de la comissió de llengua del Consell i degà del Col·legi d’Advocats de Vic, Joan Riera, i la directora general de Política Lingüística, Esther Franquesa. Per demarcacions, el territori amb un ús més alt segueix sent Girona, que el 2018 va dictar un 14,4% de sentències en català. Després ve Lleida, amb un 11%, seguit del territori que engloba Barcelona, Ciutat de la Justícia i l’Hospitalet, amb un 7,4% de sentències redactades en català. Les dades d'ús del català als jutjats de Barcelona Comarques són d’un 6,8%, i a les comarques de Tarragona i Terres de l’Ebre és on hi ha un ús més baix, amb un 4 i 1,9%, respectivament.

Summary: L'advocacia catalana demana suport a la judicatura per revertir la caiguda de sentències en català


La menor ha estat traslladada pel SEM a l'Hospital Vall d'Hebron de Barcelona amb traumatisme cranioencefàlic i contusió toràcica ACN Barcelona.-Una nena de dos anys ha estat traslladada en estat greu a la unitat materno-infantil de l'Hospital de la Vall d'Hebron de Barcelona després de ser atropellada aquest dissabte al migdia per un vehicle. Els fets s'ha produït poc després de dos quarts de dotze del migdia a l'altura del número 115 del carrer de Sant Adrià, just davant d'un dels accessos de la parada de metro de Bon Pastor. Segons ha pogut saber l'ACN, la nena anava acompanyada de la seva mare en el moment de l'accident. Dues unitats del Sistema d'Emergències Mèdiques (SEM), s'han traslladat fins el lloc de l'atropellament i també han acudit diverses dotacions de la Guàrdia Urbana. La menor presentava traumatisme cranioencefàlic i contusió toràcica.

Summary: Una nena de dos anys ferida greu en ser atropellada al Bon Pastor


El vaixell Open Arms, amb 121 persones rescatades al Mediterrani a bord des de fa vuit dies, ha rebut provisions de menjar i aigua aquest divendres i la visita de l'actor Richard Gere, tal com ha informat l'ONG a través del seu compte de Twitter. Una petita embarcació, amb Richard Gere entre la tripulació, ha assistit l'Open Arms amb vitualles com fruita, verdura i pasta. L'Open Arms recrimina a Europa que no sigui "capaç de donar un port per a aquestes persones en vuit dies". En un altre tuit publicat aquest divendres, per a l'ONG, aquesta actitud d'Europa és de "vergonya", "mentre un grapat de voluntaris es deixen la pell" per cuidar les persones rescatades al mar quan intentaven arribar a Europa i "donar-los esperança". L'Open Arms espera des de la setmana passada un port on desembarcar.

Summary: L'actor Richard Gere porta provisions de menjar a l'Open Arms, amb 121 rescatats des de fa més d'una setmana


Aquest cap de setmana se celebra a Amposta, al Montsià, la quarta edició del DeltaChamber Music Festival, el certament ebrenc que reuneix els millors músics internacionals de cambra. El festival ha estat escalfant motors durant tota la setmana amb diferents propostes artístiques, una transversalitat que el caracteritza des què els ebrencs Laura Ruiz i Pau Rodríguez el van crear fa quatre anys. Nodrir l'individu des de totes les disciplines ha estat un lema que es vesteix amb diferents temàtiques cada edició, enguany "l'exòtic". "Volem reflectir que és ser no acceptat, que és ser diferent i com es tracta la migració", ha explicat Ruiz. Les entrades per als tres grans concerts d'aquest cap de setmana gairebé s'han exhaurit.  El tercer concurs internacional de Música de Cambra que promou el festival va obrir dimarts els actes del festival. Dijous es va fer una prèvia amb el concert dels guanyadors de l'edició anterior, el quartet de saxos Kebyart Ensemble. Enguany els elegits han estat els barcelonins Atenea, un quartet de corda amb músics molt joves formats a l'Esmuc. Tot i que la música de cambra és una disciplina musical minoritària i complexa, el nivell del concurs és altíssim. "La música de cambra segueix sent una realitat que no té la mateixa popularitat que té l'intèrpret d'un instrument. Hi ha molts clarinetistes o saxofonistes però trobar grups de cambra formats té més dificultat", ha recordat la codirectora del DeltaChamber, Laura Ruiz.  Durant la setmana s'han desplegat les activitats complementàries del DeltaChamber Musical Festival Arts. Hi ha hagut classes magistrals i tallers oberts a la ciutadania, arts marcials o sessions de coach creatiu a partir de les emocions artístiques. "Es important que cada nit passi alguna cosa que ens obri el benestar i ens ocupem tant del cos com de l'ànima", ha apuntat Ruiz. També durant els concerts d'aquest cap de setmana, el públic serà incentivat a estimular tots els seus sentits, des del visual amb la mostra d'arquitectura efímera creada per vestir l'espai dels concerts o el sensitiu, amb les tapes exòtiques que es poden degustar després de les actuacions.   L'aforament per gaudir-los és limitat, de 200 persones per representació. En aquesta quarta edició s'han venut les gairebé 600 entrades disponibles. "És un festival que no existia i al crear-lo és rebut amb els braços oberts i el públic ens diu que per trobar la qualitat que oferim haurien de viatjar molt lluny. Estem molt orgullosos de veure que també anem convencent nous públics, que no són només experts. Oferim peces curtes i molt fresques que entén tothom i per a tots els públics", ha destacat la codirectora.  L'emissora Catalunya Música ha emès el concert inaugural d'aquest divendres, seleccionat dins del Summer Festivals de la Unió Europea de Radiodifusió (UER). "És un segell de qualitat perquè, per escollir-nos, es reuneixen les emissores europees a Ginebra i entre moltes propostes han escollit la nostra", ha celebrat. "Que Amposta estigui al món de la música de cambra gràcies a la qualitat del festival ens fa molt feliços", ha afegit. Per mantenir l'essència quilòmetre zero, el DeltaChamber Music Festival incorpora també enguany l'adaptació d'una de les obres del compositor ampostí, Adolf Ventas, en l'any del centenari del seu naixement.

Summary: Amposta torna a acollir els millors músics internacionals de cambra en la quarta edició del DeltaChamber Music